**Χαιρετισμός**

**του Υπουργού Μεταφορών, Επικοινωνιών και Έργων στην τελετή εγκαινίων της Έκθεσης «Motor Show 2017»**

Είναι με ιδιαίτερη χαρά που βρίσκομαι μαζί σας για τα εγκαίνια της Έκθεσης «Motor Show 2017». Με χαροποιεί ιδιαίτερα, να βλέπω εταιρείες που καταξιώθηκαν μέσω της διαχρονικής τους συμβολής στην οικονομική ανάπτυξη του τόπου, να συνεχίζουν να πορεύονται προς την πρόοδο.

Είναι γνωστό ότι οι καταναλωτές σήμερα είναι ευαισθητοποιημένοι στα θέματα οδικής ασφάλειας, περιβάλλοντος και κατανάλωσης καυσίμου. Είναι παράλληλα απαιτητικοί ως προς την ποιότητα του προϊόντος και των προσφερόμενων υπηρεσιών υποστήριξης. Γι’ αυτό, πέραν της καθ’ αυτό προώθησης των προϊόντων, διοργανώσεις όπως αυτή αποτελούν μια πρώτης τάξεως ευκαιρία, για ενημέρωση των καταναλωτών, ιδιαίτερα για τις συνεχιζόμενες τεχνολογικές εξελίξεις που υλοποιούνται μέσω των νέων μοντέλων αυτοκινήτων.

Η εμπεριστατωμένη ενημέρωση, μέσω εκδηλώσεων όπως το «Motor Show 2017», πιστεύω ότι αποτελεί ουσιαστική βάση για τη συνέχιση της ανάκαμψης της αγοράς νέων αυτοκινήτων και στα επόμενα χρόνια, γεγονός που θα βοηθήσει την ανανέωση του στόλου των οχημάτων που κυκλοφορούν στους κυπριακούς δρόμους, με θετικά αποτελέσματα ως προς την οδική ασφάλεια, τη μείωση των εκπομπών τοπικών ρύπων και του διοξειδίου του άνθρακα.

Παράλληλα, θεωρώ ότι η ανάκαμψη της αγοράς αυτοκινήτων υποβοηθήθηκε τα μέγιστα από τις νομοθετικές παρεμβάσεις που έγιναν, αφού οι στόχοι που είχαν τεθεί εξ’ αρχής από την κυβέρνηση, φαίνεται να έχουν επιτευχθεί. Διαφαίνεται δε πως συνεχίζουν να υπάρχουν οι προϋποθέσεις και οι βάσεις που δημιουργήθηκαν, για συνέχιση της αύξησης των εγγραφών νέων οχημάτων και στα επόμενα χρόνια.

**Φίλες και φίλοι,**

Οι εξελίξεις σε ευρωπαϊκό και παγκόσμιο επίπεδο στον τομέα των αυτοκινήτων είναι ραγδαίες τόσο στον τεχνολογικό τομέα όσο και σε επίπεδο νομοθετικών παρεμβάσεων. Επίκεντρο των εξελίξεων αυτών είναι η προσπάθεια για βελτίωση της οδικής ασφάλειας και η μείωση των αρνητικών επιπτώσεων των μεταφορικών μέσων στο περιβάλλον. Είμαι σίγουρος ότι οι συμμετέχοντες στην έκθεση αυτή, καθώς και ο σύνδεσμος σας παρακολουθούν τις εξελίξεις και συνεργάζονται πλήρως με το αρμόδιο Τμήμα, Οδικών Μεταφορών, ώστε να επιτευχθούν στην Κύπρο τα μέγιστα οφέλη από τις εξελίξεις αυτές.

 Ταυτόχρονα, διαβεβαιώ ότι το Υπουργείο Μεταφορών, Επικοινωνιών και Έργων έχει ψηλά στις προτεραιότητες του τα θέματα που σχετίζονται με τον τομέα των οχημάτων και πάντοτε λειτουργεί ως αρωγός για την προώθηση επωφελών προς το κοινό, εισηγήσεων και ρυθμίσεων.

Προτού κλείσω, θα ήθελα να συγχαρώ τόσο τους διοργανωτές του «Motor Show 2017», όσο και τις εταιρείες που συμμετέχουν καθώς και το προσωπικό τους, για τη συνεχή προσπάθεια αναβάθμισης των υπηρεσιών και προϊόντων που προσφέρουν προς τον Κύπριο καταναλωτή. Ταυτόχρονα, επιθυμώ να τους ευχαριστήσω για τη συνεχή και μακρόχρονη προσφορά τους, στην κυπριακή οικονομία και κοινωνία.

Είμαι βέβαιος ότι το «Motor Show 2017» θα στεφθεί με απόλυτη επιτυχία.

Σας ευχαριστώ